text: রেমাক্রী ২০১৮ সালে নির্মিত একটি স্বল্পদৈর্ঘ্য চলচ্চিত্র। নিজস্ব গল্প ও চিত্রনাট্যের ভিত্তিতে চলচ্চিত্রটি নির্মাণ করেছেন মাকসুদ হোসাইন। ১৫ মিনিট দৈর্ঘ্যের এই ছায়াচিত্রে একটি পরিবারের বাবা ও ছেলের গল্প চিত্রিত হয়েছে। মুখ্য দুইটি চরিত্র পিতা ও পুত্রের ভূমিকায় অভিনয় করেছেন প্রখ্যাত অভিনেতা ফজলুর রহমান বাবু ও শিশুশিল্পী শরিফুল ইসলাম। সম্পূর্ণ চলচ্চিত্রটি বান্দরবান জেলার রেমাক্রী ইউনিয়নের পাহাড়ী এলাকায় ২০১৮ সালের ডিসেম্বরে চিত্রিত হয়েছে। চলচ্চিত্রের নামও এই স্থানের নামে করা হয়েছে। ১৮ মার্চ ২০১৯ তারিখে জার্মানির রেগেন্সবোর্গে অনুষ্ঠিত ২৫তম আন্তর্জাতিক স্বল্পদৈর্ঘ্য চলচ্চিত্র সপ্তাহে রেমাক্রী'র উদ্বোধনী প্রদর্শণী হয়।
  
  গল্পসূত্র 
  
  গল্প আবর্তিত হয়েছে রেমাক্রীর এক দুর্গম গ্রামে একটি পরিবারের বাবা(বাবু) ও ছেলে(শরিফুল)কে ঘিরে। ছেলে বিখ্যাত ফুটবল খেলোয়াড় লিওনেল মেসির অন্ধ ভক্ত। মেসি তার স্বপ্নের নায়ক ও জীবনের আদর্শ। সে নিয়মিত টেলিভিশনে মেসির খেলা দেখে। মেসির একটি গুরুত্বপূর্ণ খেলার আগে বাড়ির টেলিভিশনটি যান্ত্রিকভাবে বিকল হয়ে যায়। খেলা দেখার জন্য টেলিভিশন সচল করতে হবে। গ্রামে টেলিভিশন ঠিক করার মত কারিগর নেই। এমন পরিস্থিতিতে নষ্ট টেলিভিশন কাঁধে নিয়ে রেমাক্রীর দুর্গম পথ অতিক্রম করে বাবা ও ছেলে। অবশেষে ছেলের মনে উপলব্ধি হয় যে, মেসি নয়, আসল নায়ক তার বাবা।
  
  কুশীলব 
  অভিনয় শিল্পীঃ ফজলুর রহমান বাবু, মাহমুদুল ইসলাম মিঠু, শরিফুল ইসলাম ও রশিদা রাখি।
  
  প্রযোজকঃ আরিফুর রহমান, তামিম আরিফ ও আব্দুল মজিদ।
  
  চিত্রগ্রাহকঃ নেহাল কুরেশী।
  
  প্রদর্শনী 
  জার্মানীর রেগেন্সবোর্গে অনুষ্ঠিত ২৫তম আন্তর্জাতিক স্বল্পদৈর্ঘ্য চলচ্চিত্র সপ্তাহে রেমাক্রী চলচ্চিত্রটির প্রথম প্রদর্শন ঘটে। চলচ্চিত্রটি ঐ উৎসবের আন্তর্জাতিক প্রতিযোগিতা বিভাগে অংশগ্রহণ করে এবং ১৮ মার্চ ২০১৯ তারিখে প্রথম প্রদর্শন করা হয়। এছাড়াও ৩-৮ সেপ্টেম্বর, ২০১৯ তারিখে আয়োজিত একাদশ সিউল 'ইন্টারন্যাশনাল এক্সট্রিম শর্ট ইমেজ এন্ড ফিল্ম ফেস্টিভালের আন্তর্জাতিক প্রতিযোগিতা বিভাগে প্রদর্শনের জন্য 'রেমাক্রী' নির্বাচিত হয়। ২০ আগস্ট, ২০২০ সালে রেমাক্রী টরন্টো 'ইন্টারন্যাশনাল ফিল্ম ফেস্টিভাল অব সাউথ এশিয়া'য় প্রদর্শিত হয়। 
  
  একনজরে রেমাক্রী'র আন্তর্জাতিক উৎসবে প্রদর্শিত হওয়ার তালিকাঃ
  
  তথ্যসূত্র 
  
  বিষয়শ্রেণী:স্বল্পদৈর্ঘ্য চলচ্চিত্র
title: রেমাক্রী